ตลาดหุ้นเอเชียปรับตัวลงเช้านี้ เหตุวิตกสถานการณ์รุนแรงในตะวันออกกลาง
ตลาดหุ้นเอเชียปรับตัวลงเป็นส่วนใหญ่ในวันนี้ เนื่องจากนักลงทุนวิตกกังวลเกี่ยวกับสถานการณ์รุนแรงในตะวันออกกลาง หลังจากซาอุดิอาระเบียได้ประกาศตัดสัมพันธ์ทางการทูตกับอิหร่าน ภายหลังจากเกิดเหตุโจมตีสถานทูตซาอุดิอาระเบียในอิหร่าน
4 ม.ค. 2559

ตลาดหุ้นเอเชียปรับตัวลงเป็นส่วนใหญ่ในวันนี้ เนื่องจากนักลงทุนวิตกกังวลเกี่ยวกับสถานการณ์รุนแรงในตะวันออกกลาง หลังจากซาอุดิอาระเบียได้ประกาศตัดสัมพันธ์ทางการทูตกับอิหร่าน ภายหลังจากเกิดเหตุโจมตีสถานทูตซาอุดิอาระเบียในอิหร่าน
ดัชนี MSCI Asia Pacific Index ปรับลง 0.3% สู่ระดับ 131.57 จุด เมื่อเวลาประมาณ 09.00 น.ตามเวลาโตเกียวในวันนี้ 
ดัชนี HSI ตลาดหุ้นฮ่องกงเปิดวันนี้ที่ 21,782.62 จุด ลดลง 131.78 จุด, -0.60% ดัชนี SSE Composite ตลาดหุ้นจีนเปิดวันนี้ที่ 3,536.59 จุด ลดลง 2.59 จุด, -0.07% ดัชนี KOSPI ตลาดหุ้นเกาหลีใต้เปิดวันนี้ที่ 1,954.47 จุด ลดลง 6.84 จุด, -0.35% ดัชนี FBMKLCI ตลาดหุ้นมาเลเซียเปิดวันนี้ที่ 1,686.82 จุด ลดลง 5.69 จุด, -0.34% ดัชนี TAIEX ตลาดหุ้นไต้หวันเปิดวันนี้ที่ 8,315.79 จุด ลดลง 22.27 จุด, -0.27% ดัชนี NIKKEI 225 ตลาดหุ้นญี่ปุ่นเปิดวันนี้ที่ 18,818.58 จุด ลดลง 215.13 จุด, -1.13% ดัชนี SENSEX ตลาดหุ้นอินเดียเปิดวันนี้ที่ 26,101.50 จุด ลดลง 16.04 จุด, -0.06%  ส่วนดัชนี FTSE STI ตลาดหุ้นสิงคโปร์เปิดวันนี้ที่ 2,889.23 จุด เพิ่มขึ้น 6.50 จุด, +0.23%
ซาอุดิอาระเบียประกาศตัดความสัมพันธ์ทางการทูตกับอิหร่าน หลังจากกลุ่มผู้ประท้วงชาวอิหร่านได้ก่อเหตุโจมตีหน่วยงานด้านการทูตของซาอุดิอาระเบียในอิหร่าน ภายหลังจากซาอุดิอาระเบียได้ประหารชีวิตนักโทษคดีก่อการร้าย 47 ราย รวมถึง นิมร์ อัลนิมร์ นักการศาสนาชื่อดังชาวชีอะห์ ซึ่งเป็นผู้อยู่เบื้องหลังเหตุการณ์ประท้วงต่อต้านรัฐบาลเมื่อปี 2554
ข่าวดังกล่าวส่งผลให้เกิดความวิตกกังวลเกี่ยวกับสถานการณ์รุนแรงในตะวันออกกลาง เนื่องจากซาอุดิอาระเบียและอิหร่านต่างก็เป็นชาติมหาอำนาจในตะวันออกกลาง
อย่างไรก็ตาม ตลาดหุ้นสิงคโปร์เปิดตลาดดีดตัวขึ้น หลังจากกระทรวงการค้าและอุตสาหกรรมของสิงคโปร์เปิดเผยว่า
ผลิตภัณฑ์มวลรวมภายในประเทศ (จีดีพี) ไตรมาส 4 ของสิงคโปร์ ขยายตัวขึ้น 5.7% ซึ่งสูงกว่าที่นักวิเคราะห์คาดการณ์ว่าจะขยายตัวเพียง 1.7%